Bondegårdsveita

Bondegårdsveita er en tidligere blindveit i Midtbyen i Trondheim som gikk vestover fra Prinsens gate nord for og parallelt med Dronningens gate.

Veita var i likhet med Skradikveita opprinnelig en del av gateløpet Sandstretet før bybrannen i 1681. Den ble beholdt etter reguleringene som ble planlagt av Cicignon etter denne brannen, men ble bortregulert og forsvant helt etter at bybrannen i 1842 raserte området.

Bondegårdsveita er sannsynligvis oppkalt etter eiendommen Bondegaarden og Sivert Sivertsen Bondegaard som drev med handel i dette området rundt 1680. Selve eiendommen ble bortregulert til fordel for Strandgaten etter bybrannen i 1681.

Referanser

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Tidligere veier i Trondheim
Midtbyen (Trondheim)‎